70 വര്ഷം കൊണ്ട് ഇന്ത്യ കെട്ടിപ്പടുത്തതെല്ലാം മോദി വിറ്റ് തുലയ്ക്കുന്നു വിമര്ശനവുമായി രാഹുല് ഗാന്ധി കേന്ദ്ര സര്ക്കാരിന്റെ ദേശീയ ധനസമാഹരണ പദ്ധതിയുമായി ബന്ധപ്പെട്ട് കോണ്ഗ്രസ് ബി.ജെ.പി വാക്ക്പോര്. രാജ്യത്തെ ജനങ്ങളുടെ കഷ്ടപ്പാടിലൂടെ പതിറ്റാണ്ടുകള് കൊണ്ട് ഉണ്ടാക്കിയ കോടിക്കണക്കിന് രൂപയുടെ സ്വത്ത് കേന്ദ്രസര്ക്കാര് അവരുടെ കോടീശ്വരന്മാരായ സുഹൃത്തുക്കള്ക്ക് നല്കുകയാണെന്ന് കോണ്ഗ്രസ് നേതാവ് രാഹുല് ഗാന്ധി വിമര്ശിച്ചു. കഴിഞ്ഞ ദിവസം ധനമന്ത്രി നിര്മല സീതാരാമന് പ്രഖ്യാപിച്ച ദേശീയ മോണിറ്റൈസേഷന് പൈപ്പ് ലൈന് പദ്ധതി ആണ് കോണ്ഗ്രസ് ബി.ജെ.പി. വാക്ക്പോരിന് വിഷയമായത്. കഴിഞ്ഞ 70 വര്ഷം രാജ്യം ഭരിച്ച സര്ക്കാരുകള് ഉണ്ടാക്കിയ നേട്ടങ്ങളെ നശിപ്പിക്കുന്നതിനായി രൂപപ്പെടുത്തിയതാണ് ഈ പദ്ധതിയെന്ന് കോണ്ഗ്രസ്സ് കുറ്റപ്പെടുത്തി. ഇന്ത്യയുടെ കിരീടത്തിലെ രത്നങ്ങളെയാണ് മോദി സര്ക്കാര് വിറ്റ് നശിപ്പിക്കുന്നത് എന്നായിരുന്നു രാഹുല് ഗാന്ധിയുടെ വിമര്ശനം. തന്റെ ചില വ്യവസായി സുഹൃത്തുക്കളെ സഹായിക്കാനാണ് മോദി ഇത്തരം തീരുമാനങ്ങള് നടപ്പിലാക്കുന്നതെന്നും രാഹുല് കുറ്റപ്പെടുത്തി. Read Also : പുല്വാമാ സ്ഫോടനത്തിന്റെ ആസൂത്രകന് സമീര് ധാര് കൊല്ലപ്പെട്ടിട്ടില്ല : രഹസ്യാന്വേഷണ എജന്സികള് നിയമാനുസൃതമായ കൊള്ള, സംഘടിതമായ കവര്ച്ച എന്നാണ് കോണ്ഗ്രസ് മോണിറ്റൈസേഷന് പൈപ്പ് ലൈന് പദ്ധതിയെ വിമര്ശിച്ചത്. കോണ്ഗ്രസിന്റെ കാലത്ത് നടത്തിയ ആസ്തി വിറ്റഴിക്കലുകള് അഴിമതിയായിരുന്നോ എന്നാണ് വിഷയത്തിലെ ബി.ജെ.പി യുടെ മറുചോദ്യം. മന്മോഹന് സിംഗ് സര്ക്കാരിന്റെ കാലത്ത് ഒഹരി വില്ക്കാന് യു.പി.എ അദ്ധ്യക്ഷ എന്ന നിലയില് നേത്യത്വം നല്കിയ സോണിയാഗാന്ധി രാജ്യത്തെ വില്ക്കുകയായിരുന്നോ എന്ന് രാഹുല് വ്യക്തമാക്കണം എന്ന് കേന്ദ്രമന്ത്രി സ്മൃതി ഇറാനി ആവശ്യപ്പെട്ടു. മുംബൈ പുണെ എക്സ്പ്രസ് വേ ആസ്തി വിറ്റഴിച്ചതിന്റെ ഭാഗമായി 8000 കോടിയാണ് സമാഹരിച്ചിരുന്നത്. ധനസമാഹരണ പദ്ധതിയെക്കുറിച്ച് രാഹുല് ഗാന്ധിക്ക് വിയോജിപ്പുണ്ടെങ്കില്, കോണ്ഗ്രസ് ഭരണകാലത്ത് നടന്ന ധനസമാഹരണങ്ങളെയും അഴിമതി എന്ന് വിളിക്കാന് രാഹുല് തയ്യാറാകണമെന്ന് സ്മൃതി ഇറാനി നിര്ദേശിച്ചു. Story Highlights : Rahul Gandhi on National Monetisation